贈術士羅公弼
作者：李新
朝代：宋

paragraphs: 陂迥山空谿水淺，騎牛信牛行自遠。
大翁織笠六銖輕，阿母理衣簑直軟。
短笛叫雲無曲終，年年但見巖花紅。
何者爲榮何等辱，牛飽歸來睡亦足。
識字無多浪得官，出門車折舟風瀾。
當時牧牛無許事，初信人間行路難。
羅生邂逅孤城角，細數直推期命薄。
五福無有六極全，四字干頭三字惡。
逆知大似他心通，元辰空亡那免窮。
壬癸是非終可畏，收拾人情稱晚貴。
我家幸有石田在，夢裏歸耕心未改。
季咸再見應茫然，壺子而今藏九淵。